L-Unjoni Ewropea ttenni l-appoġġ sħiħ tagħha għall-indipendenza, is-sovranità u l-integrità territorjali tal-Ukrajna fi ħdan il-fruntieri tagħha rikonoxxuti internazzjonalment. L-Unjoni Ewropea tfakkar li l-implimentazzjoni tal-ftehimiet ta' Minsk min-naħat kollha għadha kruċjali biex tinstab soluzzjoni politika sostenibbli għall-konflitt fil-Lvant tal-Ukrajna, u tenfasizza r-responsabbiltà tal-Federazzjoni Russa b'rabta ma' dan. L-UE tilqa' d-deċiżjoni tal-Ukrajna li ttawwal il-Liġi dwar Status Speċjali għal partijiet tal-Lvant tal-Ukrajna sa tmiem l-2019. Filwaqt li nfakkru fid-dikjarazzjoni tagħna tal-5 ta' Novembru 2014, l-UE tqis l-"elezzjonijiet" ippjanati għall-11 ta' Novembru 2018 fit-territorji mhux ikkontrollati mill-gvern tal-hekk imsejħin "Repubblika tal-Poplu ta' Luhansk" u "Repubblika tal-Poplu ta' Donetsk" bħala illegali u illeġittimi u mhijiex ser tirrikonoxxihom. L-UE tikkundanna dawn l-"elezzjonijiet", għax qed jiksru d-dritt internazzjonali, idgħajfu l-impenji meħuda fil-qafas tal-ftehimiet ta' Minsk u jiksru s-sovranità u l-liġi tal-Ukrajna. Il-ftehimiet ta' Minsk esklużivament jipprevedu li l-elezzjonijiet lokali jsiru fil-qafas tal-leġislazzjoni Ukrena u skont l-istandards tal-OSKE u taħt l-osservazzjoni tagħha. Dawn ir-raġunijiet jagħmlu dawn l-hekk imsejħa "elezzjonijiet" nulli u bla effett. Nistennew li l-Federazzjoni Russa tagħmel użu sħiħ mill-influwenza konsiderevoli tagħha fuq is-separatisti li tappoġġa. Id-dispożizzjonijiet tal-ftehimiet ta' Minsk għandhom jiġu implimentati b'mod sħiħ u mingħajr aktar dewmien, l-ewwel b'waqfien komprensiv mill-ġlied u l-irtirar ta' armi tqal, sabiex jinħolqu l-kundizzjonijiet meħtieġa għat-tranżizzjoni politika permezz tal-elezzjonijiet lokali li jipprevedu. L-UE tappoġġa l-isforzi ta' Franza u l-Ġermanja fil-format tan-Normandija, kif ukoll tal-Grupp ta' Kuntatt Trilaterali u l-OSKE biex tiġi ffaċilitata l-implimentazzjoni tal-ftehimiet ta' Minsk. Il-Pajjiżi Kandidati t-Turkija, l-eks-Repubblika Jugoslava tal-Maċedonja*, il-Montenegro* u l-Albanija*, u l-pajjiżi tal-EFTA l-Iżlanda, il-Liechtenstein u n-Norveġja, membri taż-Żona Ekonomika Ewropea, kif ukoll l-Ukrajna, ir-Repubblika tal-Moldova u l-Georgia jallinjaw ruħhom ma' din id-dikjarazzjoni. * L-Eks-Repubblika Jugoslava tal-Maċedonja u l-Albanija għadhom jagħmlu parti mill-Proċess ta' Stabbilizzazzjoni u ta' Assoċjazzjoni.